CELEX: 
Language: fi
Date: 2019-02-26 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston direktiivin 2003/87/EY täydentämisestä innovaatiorahaston toiminnan osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Innovaatiorahastosta, joka perustetaan direktiivin 2003/87/EY
                  1
                10 a artiklan 8 kohdalla, tuetaan kaikissa jäsenvaltioissa innovointia vähähiilisiin teknologioihin ja prosesseihin direktiivin liitteessä I luetelluilla aloilla, mukaan luettuina ympäristön kannalta turvallinen hiilidioksidin talteenotto ja hyödyntäminen (CCU), jotka edistävät merkittävästi ilmastonmuutoksen hillitsemistä. Lisäksi rahastosta tuetaan innovointia tuotteisiin, joilla korvataan liitteessä I luetelluilla toimialoilla tuotetut hiili-intensiiviset tuotteet, ja helpotetaan sellaisten hankkeiden perustamista ja toimintaa, joiden tavoitteena on ympäristön kannalta turvallinen hiilidioksidin talteenotto ja geologinen varastointi (CCS). Rahaston avulla helpotetaan myös uusiutuvaan energiaan ja energian varastointiin liittyviä innovatiivisia teknologioita.
                  2
                Innovaatiorahastolle, joka on jatkoa NER300-ohjelmalle, on annettu vähintään 450 miljoonaa päästöoikeutta. 
            
            
               Innovatiivisten vähähiilisten teknologioiden tukeminen on olennainen keino saavuttaa EU:n ilmasto- ja kilpailukykytavoitteet, jotka on määritelty energiaunionin yhteydessä
                  3
                ja uudistetussa teollisuuspoliittisessa strategiassa
                  4
               . Innovaatiorahasto on väline, jolla demonstroidaan vähähiilisiä ja hiilettömiä teknologioita, jotka mahdollistavat siirtymisen hiilineutraaliin talouteen pitkän aikavälin päästövähennysstrategian
                  5
                mukaisesti. Lisäksi rahasto parantaa eurooppalaisten yritysten kilpailukykyä auttamalla niitä saavuttamaan maailmanlaajuisen johtoaseman tällaisten teknologioiden alalla. Innovaatiorahastosta tuetaan tavoitteita, jotka on asetettu strategisessa energiateknologiasuunnitelmassa (SET-suunnitelma)
                  6
                ja EU:n tutkimuksen puiteohjelman alaisissa julkisen ja yksityisen sektorin kumppanuuksissa, joista voidaan erityisesti mainita SPIRE (resurssi- ja energiatehokas kestäväpohjainen prosessiteollisuus), biopohjaiset teollisuudenalat ja polttokenno- ja vety-yhteisyritys. Innovaatiorahastosta tulisi edistää myös Horisontti-ohjelman tulevia kumppanuuksia ja missioita direktiivin 2003/87/EY tavoitteiden mukaisesti.
            
            
               Innovaatiorahaston tavoitteena on tuottaa menestyksekkäitä esittelyhankkeita vähähiilisen teknologian läpimurtoinnovaatioita varten. Rahaston päämääränä on valita innovatiivisia ja toteutuskelpoisia esittelyhankkeita ja pienentää niiden rahoitusvajetta. Odotuksena on, että rahaston salkku saavuttaa laajan teknologisen ja maantieteellisen kattavuuden vuoteen 2030 mennessä. Innovaatiorahaston toiminta perustuu toimivaan, tehokkaaseen ja yksinkertaiseen hallintorakenteeseen, jolla varmistetaan vastuuvelvollisuus, läpinäkyvyys ja tietämyksen jakaminen.
            
            
               Esittelyhankkeisiin tehtävien investointien volyymi on arviolta 55–68 miljardia euroa tukikelpoisilla aloilla
                  7
               . Innovaatiorahaston volyymi on todennäköisesti merkittävä: 6 miljardista eurosta (hiilen hinnan ollessa 15 euroa hiilidioksiditonnia kohden) 11 miljardiin euroon (hinnan ollessa 25 euroa hiilidioksiditonnia kohden). Siitä huolimatta rahoituksen kysyntä on luultavasti huomattavasti suurempaa kuin käytettävissä olevat varat. Sen vuoksi tukea olisi tarjottava paitsi innovaatiorahastosta myös muista EU-ohjelmista ja jäsenvaltioiden varoista. 
            
            
               Innovaatiorahasto täydentää Euroopan horisontti -ohjelmaa, sillä rahastosta aiotaan tukea vähähiilisiä tai hiilettömiä teknologioita, joiden aiempia kehitysvaiheita on rahoitettu Euroopan horisontti -ohjelmasta tai sen edeltäjästä Horisontti 2020 -ohjelmasta. Rahasto täydentää myös Euroopan aluekehitysrahastoa, josta tuetaan innovaatioita ja niiden laajempaa käyttöönottoa (esimerkiksi pk-yritysten ja rakennusten energiatehokkuutta parantavat ratkaisut ja uusiutuvia energialähteitä koskevat hankkeet) muttei direktiivin 2003/87/EY liitteessä I lueteltuja toimintoja. Verkkojen Eurooppa -välineestä ja Euroopan rakenne- ja investointirahastoista voitaisiin tukea innovaatiorahastosta rahoitettavien hankkeiden infrastruktuuriosia, kuten hiilidioksidi- ja vetyputkien tai verkkoliitäntöjen rakentamista. Innovaatiorahasto toimii synergisesti myös unionin investointitukivälineen kanssa (komission ehdottama InvestEU-rahasto)
                  8
               : InvestEU-rahastosta voidaan tarjota lisää investointitukea (kuten lainatakauksia tai pääomasijoituksia) innovaatiorahastosta rahoitettaviin hankkeisiin. InvestEU-rahastoa koskevan komission ehdotuksen mukaan innovaatiorahastosta voidaan osallistua myös InvestEU-rahaston alaisiin rahoitusta yhdistäviin toimiin (esimerkiksi täydentämällä riskien kattamista InvestEU-rahastosta).  
            
            
               Yhdistämällä innovaatiorahastosta, InvestEU-rahastosta, muista unionin ohjelmista ja jäsenvaltioilta saatavaa rahoitusta optimaalisella tavalla tulisi varmistaa, että innovatiivisten vähähiilisten teknologioiden tai tuotteiden demonstrointiin liittyvät lisäkustannukset ja -riskit voidaan kattaa laajasti.
            
            
               Lainsäädäntövallan käyttäjät ovat pyytäneet komissiota järjestämään innovaatiorahaston ensimmäisen ehdotuspyynnön ennen vuotta 2021, jotta tukikelpoisia hankkeita voidaan tukea hyvissä ajoin. Vuonna 2013 esitetystä NER300-ohjelman viimeisestä ehdotuspyynnöstä on nimittäin ehtinyt kulua jo viisi vuotta, vaikka ohjelman ensimmäisen ehdotuspyynnön jakamattomat tulot on ohjattu InnovFin EDP -ohjelmaan sekä Verkkojen Eurooppa -välineen vieraan pääoman ehtoiseen rahoitusvälineeseen
                  9
               . 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               NER300-ohjelmasta saadut kokemukset ja niistä tehty tutkimus
                  10
                ovat tarjonneet arvokasta tietoa innovaatiorahaston suunnitteluun. Suurin NER300-ohjelman toteutuksen aikana havaittu ongelma oli rahoitusta saaneiden hankkeiden alhainen onnistumisaste tai viipeet hankkeiden varhaisessa kehitysvaiheessa. Rahoitusta saaneista 39 hankkeesta on tähän mennessä otettu käyttöön vain 6 hanketta ja 14 hanketta on peruutettu. NER300-ohjelmasta rahoitettujen hankkeiden alhainen onnistumisaste johtuu ennen kaikkea siitä, että kaikki hankkeet eivät ole olleet valmiita toteutettaviksi, sekä myöhäisestä tuen antamisesta.
            
            
               Tilintarkastustuomioistuin on hiljattain määrittänyt myös muita, NER300-ohjelman suunnitteluun liittyviä alhaisen onnistumisasteen taustatekijöitä
                  11
               , joita ovat monimutkainen ja epäselvä päätöksentekoprosessi ja joustamaton valintajärjestelmä. Tilintarkastustuomioistuin suosittaa, että valinta- ja päätöksentekoprosessia parannetaan arvioimalla hankkeiden taloudelliseen elinkelpoisuuteen liittyviä näkökohtia ja hankkeiden yhdenmukaisuutta EU:n prioriteettien ja jäsenvaltioiden kansallisten energia- ja ilmastosuunnitelmien kanssa. Sen lisäksi on varmistettava, että jäsenvaltioilta saadaan vahvat ja avoimet sitoumukset ennen EU:n rahoituksen myöntämistä, laadittava kriteerit rahoituksen perumiseksi tapauksissa, joissa hankkeissa ei saavuteta sovittuja välitavoitteita, varmistettava joustavuus, jonka avulla voidaan reagoida markkinoiden ja teknologioiden kehitykseen, parannettava eri tukiohjelmien välistä koordinointia ja varmistettava täysi vastuuvelvollisuus. 
            
            
               Komissio järjesti kaksi kuulemiskierrosta asianomaisten sidosryhmien kanssa kerätäkseen asiantuntijoiden näkemyksiä innovaatiorahaston rakenteesta: alakohtaisia työpajoja järjestettiin tammikuusta kesäkuuhun 2017
                  12
                ja verkkokuuleminen tammikuusta huhtikuuhun 2018
                  13
               . 
            
            
               Parempaa sääntelyä koskevien vaatimusten mukaisesti komissio julkaisi delegoidun asetuksen luonnoksen 14. joulukuuta 2018 ja 11. tammikuuta 2019 välisenä aikana saadakseen siitä palautetta. Eri sidosryhmiltä (jäsenvaltioilta, toimialajärjestöiltä ja yrityksiltä) saatiin 35 kannanottoa. Kannanottojen yleinen sävy on ollut myönteinen: sidosryhmät suhtautuvat delegoituun asetukseen positiivisesti, arvostavat sitä, että niitä on kuultu laajalti ja niiden näkemykset on otettu mahdollisuuksien mukaan huomioon, sekä kannattavat ehdotuksen periaatteita ja konkreettisia säännöksiä. Sidosryhmät toteavat kuitenkin, että joitakin seikkoja, kuten asiaankuuluvien kustannusten määritelmää ja takaisinperintäsääntöjä, olisi selvennettävä ehdotuspyyntöjen yhteydessä.
            
            
               Kuulemisten tärkeimmät tulokset johtivat seuraaviin päätelmiin: 
            
            
               ·Avustukset ovat sopivin tukimuoto, mutta myös rahoitusvälineet herättävät kiinnostusta.
            
            
               ·Tuki olisi yleensä kytkettävä sekä investointi- että toimintakustannuksiin. 
            
            
               ·Tukikelpoisuusperusteissa olisi asetettava määräajat asetettujen välitavoitteiden saavuttamiselle.
            
            
               ·Hakumenettely olisi järjestettävä kaksivaiheisena. 
            
         
         
            
               ·Hankkeiden arvioinnin olisi perustuttava useisiin kriteereihin: hiilineutraaliuspotentiaali, skaalattavuus, innovatiivisuusaste, kannattavuus ja odotettavissa olevat kustannukset. 
            
            
               ·Eri alojen (energia, teollisuus) ja teknologioiden rahoitus on tasapainotettava oikeudenmukaisesti.
            
            
               ·Auttamalla kehittämään mahdollisia hankkeita, jotka eivät ole vielä valmiita toteutettaviksi, luotaisiin lisäarvoa ja lyhennettäisiin hankkeiden valmisteluun tarvittavaa aikaa. 
            
            
               Ehdotettu delegoitu asetus on linjassa sidosryhmien useimpien parhaina pitämien vaihtoehtojen kanssa kaikkien edellä mainittujen seikkojen osalta.
            
            
               Komissio teetti myös markkinatestausta koskevan tutkimuksen
                  14
               , jossa lähes 500 asiantuntijalta pyydettiin ennusteita innovaatiorahaston tuloksellisuudesta ja mahdollisista markkinoista rahaston käyttöönoton jälkeen. 
            
            
               Komissio perusti innovaatiorahastoa varten erityisen asiantuntijaryhmän
                  15
                delegoituja säädöksiä koskevan yhteisymmärrysasiakirjan
                  16
                mukaisesti ja tapasi jäsenvaltioiden nimeämiä asiantuntijoita ja tukikelpoisten alojen asiantuntijoita 8. kesäkuuta ja 4. joulukuuta 2018. Euroopan parlamentti ja Euroopan unionin neuvosto kutsuttiin osallistumaan kokouksiin. Vaikutustenarviointia varten ehdotetut vaihtoehdot saivat ensimmäisessä kokouksessa laajaa kannatusta asiantuntijoilta. Toisessa kokouksessa asiantuntijat ilmoittivat olevansa yleisesti tyytyväisiä asetusluonnoksen soveltamisalaan ja sen tarjoamaan joustavuuteen, joka antaa mahdollisuuden mukautua muuttuviin markkinaolosuhteisiin ja oppia saaduista kokemuksista. Asiantuntijalausunnot otettiin huomioon tekemällä ehdotukseen kaksi lisäystä, joista ensimmäisessä komissio velvoitetaan kuulemaan jäsenvaltioita ehdotuspyynnön tekstistä ja toisessa täytäntöönpanoelin velvoitetaan tukemaan jäsenvaltioita innovaatiorahaston edistämisessä ja hanke-ehdotusten tekijöiden kanssa käytävässä viestinnässä. Lisäksi korotettiin pienimuotoisten hankkeiden kynnysarvoa 7,5 miljoonaan euroon. Hankkeen valmiusastetta koskevia valintaperusteita selvennettiin muun muassa tähdentämällä asianomaisten jäsenvaltioiden antaman tuen merkitystä. Tekstiin tehtiin myös joitakin pieniä muutoksia ja selvennyksiä, jotka koskivat muun muassa asiaankuuluvien kustannusten määritelmää. Komissio ilmoitti myös, että asiantuntijaryhmä osallistuisi ehdotuspyyntöjen laatimiseen.
            
            
               Innovaatiorahaston tärkeyden vuoksi komissio suoritti vaikutustenarvioinnin analysoidakseen useita vaihtoehtoja kaikkien ehdotuksen piiriin kuuluvien täytäntöönpanokysymysten osalta. Parhaaksi arvioidussa vaihtoehdossa rahastosta tuetaan edelleen innovointiin liittyviä ylimääräisiä hankekustannuksia (kuten NER300-ohjelmassakin), mutta avustukset maksetaan joustavammin hankkeen rakentamisen ja toiminnan aikaisten välitavoitteiden perusteella. Hankkeiden valintaa parannetaan järjestämällä säännöllisiä ehdotuspyyntöjä, jotka perustuvat useisiin kriteereihin (esimerkiksi kustannustehokkuus, kasvihuonekaasupäästöjen välttäminen ja taloudellinen elinkelpoisuus). Hallinnon virtaviivaistamiseksi rahastoa hallinnoi komissio (julkisen täytäntöönpanoelimen tuella). Delegoidussa säädöksessä olisi vahvistettava toiminnan puitteet, mutta monet päätökset (kuten konkreettiset yksityiskohdat valintamenettelystä ja arvioinnista) olisi tehtävä ehdotuspyyntöjen yhteydessä, jotta ne vastaisivat paremmin muuttuvia markkinaolosuhteita. Jäsenvaltioita olisi kuultava keskeisistä päätöksistä (kuten ehdotuspyyntöjen yksityiskohdista ja esivalittujen hankkeiden luettelosta). Jotta vältetään hiilimarkkinoiden vääristymät, EU:n päästökauppajärjestelmän päästöoikeudet, joista rahaston varat saadaan, huutokaupataan yhtä suurina vuotuisina määrinä vuoteen 2030 asti jättämällä kuitenkin jonkin verran joustovaraa, jotta huutokaupattavien päästöoikeuksien määriä voitaisiin mukauttaa hankepyynnöistä johtuvan kysynnän perusteella. Rahastossa tehdään tiivistä yhteistyötä muiden EU:n rahoitusohjelmien, kuten Euroopan horisontti -ohjelman kanssa, ja rahastosta maksettavia avustuksia täydennetään takaisin maksettavilla tukimuodoilla (lainat, pääomasijoitukset, takaukset) toteuttamalla InvestEU-ohjelman alaisia rahoitusta yhdistäviä toimia, jolloin varmistetaan koordinoitu reagointi markkinoiden tarpeisiin.
            
            
               Parhaaksi arvioitu vaihtoehto on saanut vankkaa kannatusta useimmilta sidosryhmiltä, onpa sitten ollut kyse teollisuuden edustajista, energialaitoksista, hankkeiden kehittäjistä, jäsenvaltioista, kansalaisjärjestöistä tai tiedemaailmasta.
            
            
               Parhaaksi arvioitu vaihtoehto vähentää ehdotusten tekijöiden ja jäsenvaltioiden hallintoelinten hallintokustannuksia yksinkertaistamalla päätöksentekoketjua ja lyhentämällä päätöksentekoaikoja. Täytäntöönpanoelimen hallintokustannukset katetaan kokonaan rahaston varoista. Tällä vaihtoehdolla ei odoteta olevan välittömiä kielteisiä taloudellisia, sosiaalisia tai ympäristövaikutuksia.
            
            
               Sääntelyntarkastelulautakunta pyysi lisänäyttöä NER300-ohjelman puutteista, delegoidun asetuksen soveltamisalasta, ehdotuspyyntöjä varten jätetystä joustovarasta sekä vuorovaikutuksesta muiden unionin ohjelmien kanssa. Tilintarkastustuomioistuimen hiljattain antaman kertomuksen pohjalta NER300-ohjelman puutteiden taustatekijöitä voitiin selittää paremmin. Vaikutustenarvioinnissa analysoidaan nyt tarkemmin, miten ennakoitavuus ja joustavuus voidaan tasapainottaa optimaalisesti delegoidun asetuksen ja ehdotuspyyntöjen välisessä tehtävänjaossa. Innovaatiorahaston roolia selvennetään toteamalla, että rahasto luo yhteyden tutkimusohjelmien (kuten Euroopan horisontti -ohjelman) ja muiden sellaisten unionin ohjelmien (kuten Verkkojen Eurooppa -välineen tai InvestEU-ohjelman) välille, joista rahoitetaan teknologioiden ja infrastruktuurin käyttöönottoa. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Innovaatiorahasto perustetaan direktiivin 2003/87/EY 10 a artiklan 8 kohdalla. Mainitussa kohdassa vahvistetaan yleiset säännöt innovaatiorahaston toiminnasta eli rahaston tulolähteestä ja hankkeista, joihin rahastosta voidaan myöntää tukea, sekä yleiset säännöt tuen maksamisesta. Kyseisessä 10 a artiklan 8 kohdassa vahvistetaan myös valintamenettelyn perusteet ja annetaan jäsenvaltioille ja unionille mahdollisuus myöntää täydentävää rahoitusta tukikelpoisiin hankkeisiin. 
            
            
               Lisäksi direktiivin 2003/87/EY 10 a artiklan 8 kohdassa siirretään komissiolle valta antaa delegoituja säädöksiä direktiivin täydentämiseksi innovaatiorahaston toimintasääntöjen osalta, valintamenettelyt ja -perusteet mukaan luettuina.
            
            
               Delegoitua asetusta koskevassa ehdotuksessa annetaan säännöt, jotka ovat innovaatiorahaston toiminnan kannalta ehdottoman välttämättömiä. Ehdotuksen mukaan jotkin päätökset tehdään kuitenkin ehdotuspyynnöissä ja sopimusasiakirjoissa. 
            
            
               Delegoitua asetusta koskevan ehdotuksen I luvussa asetetaan innovaatiorahaston toimintatavoitteet ja luetellaan rahaston tukimuodot.
            
            
               Hankkeiden suuren rahoitusvajeen ja merkittävien riskien vuoksi rahastosta myönnetään tukea ennen kaikkea avustusten muodossa, mikä on myös sidosryhmien suosima vaihtoehto. Keskeisenä lukuna ehdotuksessa on II luku, joka sisältää erityissäännöt avustusten muodossa myönnettävästä rahoituksesta. 
            
            
               Innovaatiorahaston rahoituksella katetaan direktiivin 2003/87/EY 10 a artiklan 8 kohdan mukaisesti enintään 60 prosenttia asiaankuuluvista kustannuksista. Delegoitua asetusta koskevassa ehdotuksessa lisäkustannukset määritellään samalla tavoin kuin NER300-ohjelmassa kustannus- ja tuloeroksi tavanomaiseen teknologiaan verrattuna, mikä on EU:n valtiontukiarvioinneissa noudatetun käytännön mukaista. Lisäksi ehdotuksessa esitetään asiaankuuluvien kustannusten yksinkertaistettu määritelmä, joka hyödyttää pienimuotoisia hankkeita.
            
            
               Rahastosta maksetaan tukea hankkeiden kassavirtatarpeiden mukaisesti. Enintään 40 prosenttia tuesta maksetaan ennakkorahoituksena maksuedellytysten täyttyessä hankkeisiin liittyvien riskien vähentämiseksi, jotta hankkeet voivat edetä mahdollisimman nopeasti rakentamisvaiheeseen. Näin vauhditetaan myös hankkeiden maksuedellytysten täyttymistä. Loput 60 prosenttia avustuksesta maksetaan hankkeille niiden kassavirtatarpeiden mukaisesti, kun niissä saavutetaan erityisiä välitavoitteita. Takaisinperintämekanismi perustetaan sen varmistamiseksi, että innovaatiorahastosta aiheettomasti maksetut määrät voidaan periä takaisin.
            
            
               Ehdotuksen II luvussa annetaan myös ehdotuspyyntöjen järjestämistä, hakumenettelyä ja hankkeiden valintaa koskevat säännöt. Kilpailun on oltava tehokasta EU:n tasolla, jotta voidaan valita sellaiset hankkeet, jotka antavat parhaat mahdollisuudet välttää kasvihuonekaasupäästöjä ja vähentää merkittävästi kustannuksia, joita aiheutuu siirtymisestä vähähiiliseen talouteen asianomaisia aloilla. 
            
            
               Rahastossa aiotaan järjestää ehdotuspyyntöjä säännöllisesti vuoteen 2030 saakka. Ehdotuksessa ei määritetä eri ehdotuspyyntöjen aikaväliä, minkä ansiosta ehdotuspyynnöt voidaan mukauttaa kysynnän ja hankejatkumon hankkeiden valmiusasteen mukaan, joita arvioidaan kunkin ehdotuspyynnön päätyttyä. Ensimmäinen ehdotuspyyntö pitäisi järjestää ennen 31. joulukuuta 2020, jotta voidaan vastata lainsäätäjien odotuksiin. 
            
         
         
            
               Ehdotuksessa ehdotetaan kaksivaiheista hakumenettelyä, jolla pyritään vähentämään hanke-ehdotusten tekijöiden kustannuksia ja hallinnollista rasitusta. Kaksivaiheisen hakumenettelyn tarkoituksena on yksinkertaistaa ja nopeuttaa hakijoiden valmistautumista ja mahdollistaa kypsien hanke-ehdotusten tunnistaminen etukäteen. Lisäksi ehdotuksessa annetaan mahdollisuus ottaa ehdotuspyynnöissä käyttöön erityinen menettely pienimuotoisia hankkeita varten. 
            
            
               Ehdotuksessa asetetaan useita valintaperusteita, joihin kuuluvat vaikuttavuus, tehokkuus ja skaalattavuus. Näillä perusteilla arvioidaan hankkeeseen liittyvää kasvihuonekaasupäästöjen vähentämispotentiaalia, innovoinnin tasoa, taloudellista elinkelpoisuutta, mahdollisuuksia laajempaan soveltamiseen ja toistamiseen, päästöjen vähentämisen kustannuksia ja hankkeen teknologista ja kaupallista valmiusastetta, mukaan luettuina jo saadut luvat, jotka koskevat esimerkiksi hankkeen ympäristövaikutusten arviointia. 
            
            
               Ehdotuksessa pyritään varmistamaan tuen tasapainoinen maantieteellinen jakautuminen ehdottamalla pienimuotoisia hankkeita koskevia yksinkertaistuksia ja hankekehitystukea. Lisäksi ehdotus antaa mahdollisuuden määritellä täydentäviä valintaperusteita myöhemmissä ehdotuspyynnöissä.
            
            
               Ehdotuksen III luvussa innovaatiorahastolle annetaan mahdollisuus suorittaa maksuja InvestEU-rahaston alaisiin rahoitusta yhdistäviin toimiin joko avustusten lisäksi tai niiden vaihtoehtona, jolloin tukikelpoisiin hankkeisiin voidaan antaa paremmin kohdennettua tukea. 
            
            
               Ehdotuksen IV luvussa ”Hallinto” määritellään innovaatiorahaston täytäntöönpanon tärkeimmät toimijat. Siinä määritellään erityisesti komission, täytäntöönpanoelinten, jäsenvaltioiden ja sidosryhmien roolit.
            
            
               Komissio järjestää rahastoa koskevat ehdotuspyynnöt keskitetysti täytäntöönpanoelinten avustuksella. Näin voidaan yksinkertaistaa ja virtaviivaistaa päätöksentekoa ja vähentää siten hanke-ehdotusten tekijöiden hallintokustannuksia. Tarpeellisia tehtäviä hoitaviin elimiin voisivat kuulua Euroopan investointirahasto (EIP) tai toimeenpanovirasto. 
            
            
               Jäsenvaltioilla tulee olemaan merkittävä rooli innovaatiorahaston täytäntöönpanossa.  Hankkeiden ripeän toteuttamisen kannalta on välttämätöntä, että jäsenvaltiot tukevat hankkeita ja sitoutuvat niihin esimerkiksi myöntämällä täydentävää rahoitustukea tai nopeuttamalla lupamenettelyjä. Innovaatiorahaston yleisiin suuntaviivoihin liittyvistä kysymyksistä kuullaan suurempaa joukkoa sidosryhmiä.
            
            
               Ehdotuksessa annetaan myös raportointia, seurantaa, arviointia, valvontaa ja julkisuutta koskevat säännöt.
            
            
               4.TALOUSARVIOVAIKUTUKSET
            
            
               Kaikki toimet, jotka toteutetaan ehdotetun komission delegoidun asetuksen mukaisesti innovaatiorahaston puitteissa, rahoitetaan EU:n päästökauppajärjestelmän päästöoikeuksien huutokaupasta saatavilla tuloilla, kuten innovaatiorahaston perustamista ja yleisiä toimintasääntöjä koskevassa direktiivin 2003/87/EY 10 a artiklan 8 kohdassa säädetään. Komission asetuksessa (EU) N:o 1031/2010 vahvistetaan yksityiskohtaiset säännöt EU:n päästökauppajärjestelmän päästöoikeuksien huutokaupan ajoituksesta, hallinnosta ja muista näkökohdista. Sääntöjä sovelletaan sellaisiin huutokauppatuloihin, jotka siirretään jäsenvaltioille ja jotka sen vuoksi kerätään ja hallinnoidaan EU:n talousarvion ulkopuolella. Tämä perusperiaate on sama kuin innovaatiorahaston edeltäjässä NER300-ohjelmassa, ja sitä sovelletaan jatkossakin riippumatta siitä, vastaako innovaatiorahaston täytäntöönpanosta EIP, kuten NER300-ohjelmassa, vai komissio yksin tai toimeenpanoviraston kanssa.
            
            
               Jos komissio päättää hallinnoida innovaatiorahastoa suoraan, suunnitelmana on sisällyttää innovaatiorahasto samanlaiseen talousarviorakenteeseen kuin muut rahastot, joissa komissiolla on kolmansien osapuolten, kuten erityisrahastojen, maksamiin rahoitusosuuksiin liittyviä koordinointi- ja täytäntöönpanotehtäviä, ottaen huomioon NER300-ohjelman yhteydessä annetut tilintarkastustuomioistuimen suositukset
                  17
                ja komission suurempi rooli innovaatiorahaston täytäntöönpanossa. Siinä tapauksessa kaikki innovaatiorahaston tulot kerättäisiin huutokaupanpitäjältä asetuksen (EU) N:o 1031/2010 VII ja VIII luvun säännösten mukaisesti Euroopan parlamentin ja neuvoston asetuksen (EU, Euratom) 2018/1046
                  18
               , jäljempänä ’varainhoitoasetus’, 21 artiklan 1 ja 5 kohdassa tarkoitettuina ulkoisina käyttötarkoitukseensa sidottuina tuloina. Näillä ulkoisilla käyttötarkoitukseensa sidotuilla tuloilla rahoitettaisiin kaikki innovaatiorahaston täytäntöönpanotoimiin liittyvät menot, hallintomenot mukaan luettuina. Sen vuoksi innovaatiorahaston täytäntöönpanolla, sellaisena kuin sitä ehdotetaan tässä komission delegoidussa asetuksessa, ei olisi ylimääräisiä rahoitusvaikutuksia EU:n talousarvioon. 
            
            
               Tiettyjen täytäntöönpanotehtävien mahdollista siirtoa toimeenpanovirastolle tullaan käsittelemään yksityiskohtaisessa kustannus-hyötyanalyysissä. Parhaillaan valmistellaankin tällaista analyysiä, joka koskee kaikkiin EU-ohjelmiin liittyvien tehtävien mahdollista siirtämistä seuraavassa rahoituskehyksessä 2021–2027.
            
            
               Taulukko 1: Havainnollistavia esimerkkejä mahdollisista hankkeista
            
            
                     
                        Toimialaluokka
                     
                  
                  
                     
                        Tukikelpoiset alat direktiivin 2003/87/EY 10 a artiklan 8 kohdan mukaisesti
                     
                  
                  
                     
                        Esimerkkejä mahdollisista hankkeista
                           19
                        
                     
                  
               
                     
                        Uusiutuvat energialähteet
                     
                  
                  
                     
                        Tuulienergia
                     
                  
                  
                     
                        – Meressä kelluvat tuulivoimalat
                     
                     
                        – Seuraavan sukupolven turbiinit
                     
                  
               
                     
                  
                  
                     
                        Aurinkoenergia
                     
                  
                  
                     
                        – Keskittävät aurinkovoimalat
                     
                     
                        – Joustavat orgaaniset solut
                     
                     
                        – Kelluvat aurinkovoimalat
                     
                     
                        – Hybriditeknologiat, jotka perustuvat aurinkosähköön, keskittävään aurinkoenergiaan ja varastointiin
                     
                  
               
                     
                  
                  
                     
                        Geoterminen energia
                     
                  
                  
                     
                        – Tehostetut geotermiset järjestelmät
                     
                  
               
                     
                  
                  
                     
                        Bioenergia
                     
                  
                  
                     
                        – Kehittyneet biopolttoaineet
                     
                  
               
                     
                  
                  
                     
                        Valtamerienergia
                     
                  
                  
                     
                        – Vuorovesi- ja aaltoenergiateknologiat
                     
                  
               
                     
                        Energian varastointi
                     
                  
                  
                     
                        Energian varastointi
                     
                  
                  
                     
                        – Tuoteinnovointi (esim. lämmön varastointi, lämmön pumppaukseen perustuva sähkön varastointi, virtausakut, litiumioniteknologia tai uudempi teknologia, paineilma- ja nesteilmavarastointi)
                     
                     
                        – Prosessi-innovointi (esim. lohkoketjuteknologia ja tekoäly)
                     
                     
                        – Järjestelmäinnovointi (esim. energianhallintajärjestelmät ja latausasemat satamissa)
                     
                     
                        – Laajamittainen demonstrointi uusiutuviin energialähteisiin perustuvasta vedyntuotannosta ja sen käytöstä energian varastointiin (esim. veden elektrolyysi yhdistettynä vedyn varastointijärjestelmiin) 
                     
                  
               
                     
                        Hiilidioksidin talteenotto ja varastointi (CCS)
                     
                  
                  
                     
                        Hiilidioksidin talteenotto ja varastointi (CCS)
                     
                  
                  
                     
                        – CCS-hankkeet, jotka käsittävät koko ketjun
                     
                     
                        – CCS-hankkeet, jotka käsittävät osan ketjusta ja joihin sisältyvät varastointia koskevat sitovat sopimukset
                     
                  
               
                     
                        Hiilidioksidin talteenotto ja hyödyntäminen (CCU)
                     
                  
                  
                     
                        Hiilidioksidin talteenotto ja hyödyntäminen
                     
                  
                  
                     
                        Hiilidioksidin ja muiden hiiltä sisältävien kaasumaisten päästöjen talteenotto ja muuntaminen käyttökelpoisiksi polttoaineiksi tai tuotteiksi
                     
                  
               
                     
                        Teollisuus
                     
                  
                  
                     
                        Koksin ja jalostettujen öljytuotteiden valmistus
                     
                  
                  
                     
                        – Siirtyminen vähän hiilidioksidipäästöjä aiheuttavaan vetyyn 
                     
                     
                        – Vaihtoehtoisten kestävien raaka-aineiden käyttö
                     
                     
                  
               
                     
                  
                  
                     
                        Perusmetalleihin kuuluvien rautametallien valmistus
                     
                  
                  
                     
                        – Uudet sulapelkistysteknologiat
                     
                     
                        – Vähän hiilidioksidipäästöjä aiheuttavaan vetyyn perustuvat suorapelkistysteknologiat
                     
                     
                        – Sähköön perustuva teräksen tuotanto
                     
                     
                        – Huippukaasun kierrätys
                     
                  
               
                     
                  
                  
                     
                        Muiden perusmetallien kuin rautametallien valmistus
                     
                  
                  
                     
                        – Vähäpäästöinen elektrolyysi
                     
                     
                        – Kestoanodit / tehokontakti- ja valutuskatodit
                     
                     
                        – Aihioiden induktiokuumennus
                     
                     
                        – Hukkalämmön talteenotto
                     
                  
               
                     
                  
                  
                     
                        Sementti- ja betonituotteiden valmistus
                     
                  
                  
                     
                        – Vähempihiilinen sementti
                     
                     
                        – Vähähiilinen sementti 
                     
                     
                        – Muutokset betonin koostumuksessa
                     
                  
               
                     
                  
                  
                     
                        Kalkki- ja kipsituotteiden valmistus
                     
                  
                  
                     
                        – Hiilidioksidipitoisuuden lisääminen esimerkiksi kiertomenetelmällä
                     
                     
                        – Yhdistäminen happipolttoprosessiin
                     
                  
               
                     
                  
                  
                     
                        Lasin ja lasituotteiden valmistus
                     
                  
                  
                     
                        – Sähköuunit
                     
                     
                        – Happipoltto (mukaan luettuna lämmön talteenotto) 
                     
                     
                        – Polttoaineen vaihtaminen biopolttoaineisiin tai vähän hiilidioksidipäästöjä aiheuttavaan vetyyn 
                     
                     
                        – Mängin koostumuksen muokkaus ja mängin pelletointi (esim. karbonaatteja sisältämättömät materiaalit tai lasi, jolla on alhaisempi sulamislämpötila)
                     
                  
               
                     
                  
                  
                     
                        Savituotteiden ja tulenkestävien tuotteiden valmistus
                     
                  
                  
                     
                        – Sähköuunit ja -kuivaimet
                     
                     
                        – Polttamattomien tai matalapolttoisten tuotteiden suunnittelu
                     
                     
                        – Muut tuoteinnovaatiot
                     
                  
               
                     
                  
                  
                     
                        Paperin ja paperituotteiden valmistus
                     
                  
                  
                     
                        – Uudet kuivaustekniikat
                     
                     
                        – Kuitumateriaalien vaahdotus
                     
                     
                        – Mustalipeän kaasutus
                     
                     
                        – Entsymaattinen esikäsittely
                     
                     
                        – Lämmön talteenotto
                     
                     
                        – Ligniinin sähkökemiallinen depolymerointi
                     
                  
               
                     
                  
                  
                     
                        Kemikaalien ja kemiallisten tuotteiden valmistus
                     
                  
                  
                     
                        – Vaihtoehtoisten hiililähteiden käyttö tai parempi käyttö: hiilidioksidi, biomassa, jätteet, pakokaasut, jäämät ja uusiomateriaalit
                     
                     
                        – Läpimurtomateriaalit (esim. suorituskykyiset funktionaaliset materiaalit, mukaan luettuina kevyet materiaalit vähähiilistä energiaa, liikkuvuutta ja asumista varten)
                     
                     
                        – Uusiutuvista energialähteistä tuotetun sähkön käyttö
                     
                     
                        – Vähän hiilidioksidipäästöjä aiheuttavan vedyn tuotanto ja käyttö
                     
                     
                        – Sähköistetyt prosessit, myös käyttämällä epätavanomaisia energiamuotoja 
                     
                  
               
                     
                  
                  
                     
                        Muut direktiivin 2003/87/EY liitteen I soveltamisalaan kuuluvat alat
                     
                  
                  
                     
                        – Vähän hiilidioksidipäästöjä aiheuttavan vedyn tuotanto uusiutuvista energialähteistä tuotetun sähkön tai hiilidioksidin talteenoton ja varastoinnin avulla
                     
                     
                        – Innovatiivinen vähähiilinen renkaiden tuotanto 
                     
                  
               
                     
                        Monialaiset yhdistelmät
                     
                  
                  
                     
                        Monialaiset hankkeet ja teollinen symbioosi
                     
                  
                  
                     
                        – Mikä tahansa edellä mainittujen yhdistelmä
                     
                     
                        – Hiilidioksidin talteenotto useista teollisuuslaitoksista, hiilidioksidin kuljetus, käyttö ja varastointi
                     
                     
                        – Kemiallisesti uudenlaisten suurimittaisten akkujen tuotanto ja demonstrointi
                     
                     
                        – Vähän hiilidioksidipäästöjä aiheuttavan vedyn käyttö ja varastointi sekä infrastruktuurihankkeet
                     
                     
                        – Sähköinen lataaminen
                     
                     
                        – Uusiutuvia energialähteitä hyödyntävät hybridijärjestelmät 
                     
                     
                        – Lämpöpumppuja käyttävät teollisuuden lämpöjärjestelmät
                     
                  
               
            
               KOMISSION DELEGOITU ASETUS (EU) …/…,
            
            
               annettu 26.2.2019,
            
            
               Euroopan parlamentin ja neuvoston direktiivin 2003/87/EY täydentämisestä innovaatiorahaston toiminnan osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY
                  20
                ja erityisesti sen 10 a artiklan 8 kohdan neljännen alakohdan,
            
            
               sekä katsoo seuraavaa: 
            
            
               (1)Olisi vahvistettava yksityiskohtaiset säännöt innovaatiorahaston toiminnasta ottaen huomioon kokemukset, jotka on saatu direktiivin 2003/87/EY nojalla perustetusta ja komission päätöksen 2010/670/EU
                  21
                perusteella toteutetusta NER300-ohjelmasta, ja erityisesti tilintarkastustuomioistuimen kertomuksen
                  22
                päätelmät.
            
            
               (2)Jotta voidaan kompensoida tukikelpoisten hankkeiden alhaisempaa kannattavuutta tavanomaisiin teknologioihin verrattuna ja kattaa niihin liittyvät suuremmat teknologiset riskit, merkittävä osa innovaatiorahastosta annettavasta rahoituksesta olisi annettava avustuksina. Sen vuoksi olisi vahvistettava yksityiskohtaiset säännöt avustusten maksamisesta. 
            
            
               (3)Koska tukikelpoisten hankkeiden riskit ja kannattavuus voivat vaihdella eri alojen ja toimien mukaan ja muuttua myös ajan myötä, on asianmukaista sallia, että osa innovaatiorahaston tuesta annetaan rahoitusosuuksina unionin investointivälineen alaisiin rahoitusta yhdistäviin toimiin sekä muissa muodoissa, joista säädetään Euroopan parlamentin ja neuvoston asetuksessa (EU, Euratom) 2018/1046
                  23
               , jäljempänä ’varainhoitoasetus’.
            
            
               (4)Kun innovaatiorahastosta myönnetään rahoitusta, on asianmukaista ottaa huomioon tukikelpoisen hankkeen kokonaiskustannusten ja vastaavan tavanomaista teknologiaa hyödyntävän hankkeen kokonaiskustannusten välinen ero asiaankuuluvina kustannuksina. Pienimuotoisen hankkeen yhteydessä asiaankuuluvien kustannusten olisi kuitenkin oltava hankkeen yhteenlasketut pääomamenot, jotta pienimuotoisille hankkeille ei koituisi kohtuutonta hallinnollista rasitusta ja jotta voidaan ottaa huomioon erityiset vaikeudet hankkia rahoitusta tällaisiin hankkeisiin.
            
            
               (5)Jotta tukikelpoisiin hankkeisiin saataisiin ajoissa riittävästi rahoitusta, avustusten maksamisen olisi perustuttava välitavoitteiden saavuttamiseen. Kaikissa hankkeissa välitavoitteisiin olisi kuuluttava maksuedellytysten täyttyminen ja käyttöönotto. Koska jotkin hankkeet saattavat tarvita tukea eri ajankohtana, on aiheellista säätää mahdollisuudesta määrittää sopimusasiakirjoissa myös muita välitavoitteita. 
            
            
               (6)Jotta voidaan parantaa hankkeiden onnistumisen todennäköisyyttä, olisi säädettävä mahdollisuudesta maksaa osa avustuksesta ennen hankkeen käyttöönottoa. Avustusten maksamisen olisi periaatteessa käynnistyttävä maksuedellytysten täyttyessä ja jatkuttava hankkeen kehittämisen ja toiminnan aikana.
            
            
               (7)Valtaosan innovaatiorahaston tuesta olisi oltava riippuvaista todennetusta kasvihuonekaasupäästöjen välttämisestä. Sen vuoksi kasvihuonekaasupäästöjen välttämisestä riippuvan tuen määrää olisi vähennettävä ja tukea olisi perittävä takaisin, jos kasvihuonekaasupäästöjen välttämisessä saavutetut tulokset ovat huomattavasti suunniteltua heikompia. Vähentämis- ja takaisinperintämekanismin olisi kuitenkin oltava niin joustava, että siinä voidaan ottaa huomioon innovaatiorahastosta tuettavien hankkeiden innovatiivinen luonne. 
            
            
               (8)Innovaatiorahastosta olisi myönnettävä avustuksia sellaisen kilpailuun pohjautuvan valintamenettelyn perusteella, jossa järjestetään ehdotuspyyntöjä. Hanke-ehdotusten tekijöiden hallinnollisen rasituksen keventämiseksi olisi otettava käyttöön kaksivaiheinen hakumenettely, joka koostuu kiinnostuksenilmaisusta ja täydellisestä hakemuksesta. 
            
            
               (9)Hankkeita, joihin haetaan innovaatiorahaston tukea, olisi arvioitava laadullisilla ja määrällisillä perusteilla. Yhdistämällä tällaisia perusteita olisi varmistettava, että hankkeen teknologiset ja liiketoimintamahdollisuudet arvioidaan kattavasti. Oikeudenmukaisen ja ansioihin perustuvan valinnan varmistamiseksi hankkeet olisi valittava samoilla valintaperusteilla, mutta ne olisi arvioitava ja asetettava paremmuusjärjestykseen vertaamalla niitä ensin muihin saman alan hankkeisiin ja sen jälkeen eri alojen hankkeisiin. 
            
            
               (10)Innovaatiorahaston tuen kohteeksi ei pitäisi valita hankkeita, joiden suunnittelu, liiketoimintamalli, rahoitusrakenne ja oikeudellinen rakenne eivät vaikuta riittävän kypsiltä, erityisesti siitä syystä, että hankkeisiin ei välttämättä saada tukea asianomaisilta jäsenvaltioilta tai tarvittavia kansallisia lupia. Tällaiset hankkeet voivat kuitenkin olla lupaavia. Sen vuoksi olisi säädettävä mahdollisuudesta antaa tällaisiin hankkeisiin hankekehitystukea. Hankekehitystuen olisi erityisesti hyödytettävä pienimuotoisia hankkeita ja hankkeita alemman tulotason jäsenvaltioissa, jotta innovaatiorahaston tuen jakautuminen olisi maantieteellisesti tasapainoista. 
            
            
               (11)On tärkeää, että innovaatiorahaston tuen jakautumisessa saavutetaan maantieteellinen tasapaino. Jotta vältetään tilanne, jossa tukea ei myönnetä riittävästi joihinkin jäsenvaltioihin, olisi säädettävä mahdollisuudesta vahvistaa toisessa tai myöhemmissä ehdotuspyynnöissä täydentäviä valintaperusteita, joilla pyritään maantieteellisen tasapainon saavuttamiseen.
            
            
               (12)Komissiolla olisi oltava vastuu innovaatiorahaston täytäntöönpanosta. Komissiolle olisi kuitenkin annettava mahdollisuus siirtää täytäntöönpanoelimille joitakin täytäntöönpanotoimia, kuten ehdotuspyyntöjen järjestäminen, hankkeiden esivalinta tai avustussopimusten hallinnointi.
            
            
               (13)Innovaatiorahaston tuloja, mukaan luettuina tulot, jotka saadaan yhteisessä huutokauppapaikassa rahaksi muunnetuista päästöoikeuksista komission asetuksen (EU) N:o 1031/2010
                  24
                mukaisesti, olisi hallinnoitava direktiivin 2003/87/EY tavoitteiden mukaisesti. Sen vuoksi tämän tehtävän hoitamisen olisi kuuluttava komissiolle, jolle olisi kuitenkin annettava mahdollisuus siirtää tehtävä Euroopan investointipankille.
            
            
               (14)Komission olisi sovellettava eri sääntöjä innovaatiorahaston täytäntöönpanotavan mukaan. Jos innovaatiorahasto pannaan täytäntöön käyttämällä suoraa hallinnointia, tämän asetuksen säännökset olisi mukautettava täysin varainhoitoasetuksen säännöksiin. 
            
            
               (15)Jäsenvaltioilla täytyisi olla merkittävä rooli innovaatiorahaston täytäntöönpanossa. Komission olisi erityisesti kuultava jäsenvaltioita keskeisistä täytäntöönpanopäätöksistä sekä innovaatiorahaston kehittämisestä.
            
            
               (16)Innovaatiorahasto olisi pantava täytäntöön varainhoitoasetuksessa vahvistettujen moitteettoman varainhoidon periaatteiden mukaisesti.
            
            
               (17)Olisi säädettävä raportointia, vastuuvelvollisuutta ja varainhoitoa koskevista selkeistä järjestelyistä sen varmistamiseksi, että komissio saa täydellisiä ja ajantasaisia tietoja innovaatiorahastosta tuettujen hankkeiden edistymisestä ja että innovaatiorahastoa hallinnoivat yhteisöt soveltavat moitteettoman varainhoidon periaatteita ja jäsenvaltioille tiedotetaan oikea-aikaisesti innovaatiorahaston täytäntöönpanosta,
            
         
         
            
            
               ON HYVÄKSYNYT TÄMÄN ASETUKSEN:
            
            
               I LUKU
               YLEISET SÄÄNNÖKSET
            
            
               1 artikla
                  Kohde 
            
            
               Tässä asetuksessa vahvistetaan yksityiskohtaiset säännöt, joilla täydennetään direktiiviä 2003/87/EY seuraavilta osin: 
            
            
               (a)direktiivin 2003/87/EY 10 a artiklan 8 kohdalla perustetun innovaatiorahaston toimintatavoitteet;
            
            
               (b)innovaatiorahastosta myönnettävän tuen muodot;
            
            
               (c)innovaatiorahaston tuen hakumenettely; 
            
            
               (d)innovaatiorahaston piiriin kuuluvien hankkeiden valintamenettely ja -perusteet;
            
            
               (e)innovaatiorahaston tuen maksaminen;
            
            
               (f)innovaatiorahaston hallinnointi;
            
            
               (g)innovaatiorahaston toimintaa koskeva raportointi, seuranta, arviointi, valvonta ja julkisuus.
            
            
               2 artikla
                  Määritelmät
            
            
               Tässä asetuksessa tarkoitetaan:
            
            
               (1)’maksuedellytysten täyttymisellä’ hankkeen kehityssyklin ajankohtaa, jona kaikki hanke- ja rahoitussopimukset on allekirjoitettu ja kaikki niihin sisältyvät edellytykset on täytetty;
            
            
               (2)’käyttöönotolla’ hankkeen kehityssyklin ajankohtaa, jona kaikki hankkeen käyttöön tarvittavat osatekijät ja järjestelmät on testattu ja tosiasialliseen kasvihuonekaasupäästöjen välttämiseen johtavat toimet ovat alkaneet; 
            
            
               (3)’pienimuotoisella hankkeella’ hanketta, jonka yhteenlasketut pääomamenot ovat enintään 7 500 000 euroa.
            
            
               3 artikla
                  Toimintatavoitteet 
            
            
               Innovaatiorahastolla on seuraavat toimintatavoitteet:
            
            
               (a)tukea hankkeita, joissa esitellään erittäin innovatiivisia teknologioita, prosesseja tai tuotteita, jotka ovat riittävän pitkälle kehitettyjä ja joilla on merkittävät mahdollisuudet vähentää kasvihuonekaasupäästöjä; 
            
         
         
            
               (b)tarjota markkinatarpeisiin ja tukikelpoisten hankkeiden riskiprofiileihin räätälöityä rahoitustukea ja houkutella täydentäviä julkisia ja yksityisiä varoja;
            
            
               (c)varmistaa, että innovaatiorahaston tuloja hallinnoidaan direktiivin 2003/87/EY tavoitteiden mukaisesti.
            
            
               4 artikla
                  Innovaatiorahaston tuen muodot 
            
            
               Innovaatiorahastosta voidaan myöntää tukea hankkeeseen seuraavissa muodoissa:
            
            
               (a)avustukset;
            
            
               (b)rahoitusosuudet unionin investointitukivälineen alaisiin rahoitusta yhdistäviin toimiin; 
            
            
               (c)tarvittaessa direktiivin 2003/87/EY tavoitteiden saavuttamiseksi rahoitus missä tahansa muussa muodossa, joka vahvistetaan asetuksessa (EU, Euratom) 2018/1046, jäljempänä ’varainhoitoasetus’, erityisesti palkintoina ja hankintoina. 
            
            
            
               II LUKU
               AVUSTUKSIIN SOVELLETTAVAT ERITYISSÄÄNNÖKSET
            
            
               5 artikla
                  Asiaankuuluvat kustannukset 
            
            
               1.Asiaankuuluvat kustannukset ovat direktiivin 2003/87/EY 10 a artiklan 8 kohdan kolmannen alakohdan neljättä virkettä sovellettaessa lisäkustannuksia, jotka hanke-ehdotuksen tekijä maksaa kasvihuonekaasupäästöjen vähentämiseen tai välttämiseen liittyvän innovatiivisen teknologian soveltamisen vuoksi. Asiaankuuluvat kustannukset saadaan laskemalla paras arvio yhteenlasketuista pääomamenoista ja toimintakustannusten ja toiminnan tuottojen nettonykyarvosta kymmenen vuoden ajalta hankkeen käyttöönoton jälkeen ja vähentämällä kyseisestä arviosta saman laskelman tulos, joka on laskettu sellaiselle tavanomaiselle tuotannolle, jossa lopputuote tosiasiallisesti tuotetaan samalla kapasiteetilla. 
            
            
               Jos ensimmäisessä alakohdassa tarkoitettua tavanomaista tuotantoa ei ole, asiaankuuluvat kustannukset ovat paras arvio yhteenlasketuista pääomamenoista ja toimintakustannusten ja toiminnan tuottojen nettonykyarvosta kymmenen vuoden ajalta hankkeen käyttöönoton jälkeen. 
            
            
               2.Pienimuotoisen hankkeen asiaankuuluvat kustannukset ovat kyseisen hankkeen yhteenlasketut pääomamenot. 
            
            
               6 artikla
                  Avustusten maksaminen
            
            
               1.Avustuksen muodossa oleva innovaatiorahaston tuki maksetaan, kun ennalta määritetyt välitavoitteet on saavutettu. 
            
            
               2.Edellä 1 kohdassa tarkoitetut välitavoitteet perustuvat kaikissa hankkeissa hankkeen kehityssykliin ja ovat vähintään seuraavat:
            
            
               (a)maksuedellytysten täyttyminen;
            
            
               (b)käyttöönotto.
            
            
               3.Sopimusasiakirjoissa voidaan määrittää täydentäviä välitavoitteita ottaen huomioon käytetty teknologia ja erityisolosuhteet alalla tai aloilla, joilla kyseistä teknologiaa käytetään.
            
            
               4.Kun maksuedellytykset ovat täyttyneet tai kun on saavutettu tietty 3 kohdan mukaisesti määritetty välitavoite ennen maksuedellytysten täyttymistä, maksetaan enintään 40 prosenttia innovaatiorahastosta tiettyyn hankkeeseen myönnetyn tuen kokonaismäärästä. 
            
         
         
            
               5.Jos innovaatiorahastosta tiettyyn hankkeeseen myönnetyn tuen kokonaismäärää ei ole maksettu 4 kohdan mukaisesti, se maksetaan maksuedellytysten täyttymisen jälkeen. Kyseinen määrä voidaan maksaa osittain ennen käyttöönottoa ja vuotuisina erinä käyttöönoton jälkeen. 
            
            
               6.Innovaatiorahastosta tiettyyn hankkeeseen myönnetyn tuen kokonaismäärä sisältää tämän artiklan 4 ja 5 kohtaa sovellettaessa innovaatiorahastosta kyseiseen hankkeeseen 13 artiklan mukaisena hankekehitystukena myönnetyn tuen määrän.
            
            
               7 artikla
                  Yleiset takaisinperintäsäännöt
            
            
               1.Komissio varmistaa asianmukaisin toimenpitein, että tämän asetuksen mukaisesti rahoitettavia toimia toteutettaessa innovaatiorahaston taloudellisia etuja suojataan petoksia, lahjontaa ja muuta laitonta toimintaa ehkäisevillä toimenpiteillä, tehokkailla tarkastuksilla ja, jos sääntöjenvastaisuuksia havaitaan, perimällä aiheettomasti maksetut määrät takaisin sekä käyttämällä tarvittaessa tehokkaita, oikeasuhteisia ja varoittavia hallinnollisia ja taloudellisia seuraamuksia.
            
            
               2.Takaisinperinnät pannaan täytäntöön varainhoitoasetuksen mukaisesti.
            
            
               3.Takaisinperintäperusteet ja -menettelyt määritetään tarkemmin sopimusasiakirjoissa.
            
            
               8 artikla
                  Erityiset takaisinperintäsäännöt
            
            
               1.Innovaatiorahaston tuen määrä, joka maksetaan 6 artiklan 5 kohdan mukaisesti maksuedellytysten täyttymisen jälkeen, riippuu kasvihuonekaasupäästöjen välttämisestä, joka todennetaan niiden vuosiraporttien perusteella, joita hanke-ehdotuksen tekijä toimittaa 3–10 vuoden ajan käyttöönoton jälkeen. Hanke-ehdotuksen tekijän toimittamassa lopullisessa vuosiraportissa on ilmoitettava koko raportointikauden aikana vältettyjen kasvihuonekaasupäästöjen kokonaismäärä. 
            
            
               2.Jos koko raportointikauden aikana vältettyjen kasvihuonekaasupäästöjen kokonaismäärä on alle 75 prosenttia suunnitellusta vältettyjen kasvihuonekaasupäästöjen kokonaismäärästä, hanke-ehdotuksen tekijälle 6 artiklan 5 kohdan mukaisesti maksettua tai maksettavaa määrää vähennetään suhteellisesti tai siitä peritään suhteellinen osuus takaisin. 
            
            
               3.Jos hanke ei käynnisty määräaikaan mennessä tai jos hanke-ehdotuksen tekijä ei pysty osoittamaan todellista kasvihuonekaasupäästöjen välttämistä, 6 artiklan 5 kohdan mukaisesti maksuedellytysten täyttymisen jälkeen maksettu määrä peritään kokonaan takaisin. 
            
            
               4.Jos 2 ja 3 kohdassa tarkoitetut tilanteet johtuvat poikkeuksellisista olosuhteista, joihin hanke-ehdotuksen tekijä ei pysty vaikuttamaan, ja hanke-ehdotuksen tekijä osoittaa, että kasvihuonekaasupäästöjä voidaan välttää hankkeen avulla suurempi määrä kuin on raportoitu, tai jos hanke-ehdotuksen tekijä osoittaa, että hankkeella voidaan saavuttaa merkittäviä hyötyjä vähähiilisten innovaatioiden alalla, komissio voi päättää olla soveltamatta 2 ja 3 kohdan mukaisia takaisinperintämekanismeja.
            
            
               5.Takaisinperinnän peruste ja takaisinperintämenettelyt määritetään tarkemmin sopimusasiakirjoissa. 
            
            
               6.Tämän artiklan 3 ja 4 kohdassa vahvistetut säännöt eivät rajoita 7 artiklan mukaisten yleisten takaisinperintäsääntöjen soveltamista.
            
            
               9 artikla
                  Ehdotuspyynnöt
            
            
               1.Hanke-ehdotusten tekijöitä pyydetään hakemaan innovaatiorahaston tukea komission käynnistämillä avoimilla ehdotuspyynnöillä.
            
            
               Ennen kuin komissio antaa ehdotuspyynnön käynnistämistä koskevan päätöksen, se kuulee päätösluonnoksesta jäsenvaltioita.
            
            
               2.Ehdotuspyynnön käynnistämistä koskeva komission päätös sisältää ainakin seuraavat tiedot:
            
            
               (a)innovaatiorahaston tuen kokonaismäärä, joka on käytettävissä ehdotuspyyntöön; 
            
            
               (b)innovaatiorahaston tuen enimmäismäärä, joka on käytettävissä hankekehitystukeen;
            
            
               (c)pyynnön kohteina olevat hanketyypit tai alat;
            
         
         
            
               (d)hakumenettelyn kuvaus ja yksityiskohtainen luettelo tiedoista ja asiakirjoista, jotka on toimitettava hakumenettelyn eri vaiheissa;
            
            
               (e)yksityiskohtaiset tiedot valintamenettelystä, mukaan luettuna menetelmä, jolla hankkeet arvioidaan ja asetetaan paremmuusjärjestykseen;
            
            
               (f)erityisiä haku- ja valintamenettelyjä koskevat säännöt, jos tällaisia menettelyjä sovelletaan pienimuotoisiin hankkeisiin 10 artiklan 4 kohdan ja 12 artiklan 6 kohdan mukaisesti;
            
            
               (g)jos komissio varaa pienimuotoisille hankkeille osan innovaatiorahaston tuen kokonaismäärästä, kyseiseen osaan sisältyvä määrä;
            
            
               (h)täydentävät valintaperusteet, jos sellaisia sovelletaan 11 artiklan 2 kohdan mukaisesti, jotta saavutetaan innovaatiorahaston tuen maantieteellisesti tasapainoinen jakautuminen.
            
            
               10 artikla
                  Hakumenettely
            
            
               1.Täytäntöönpanoelin kerää hakemukset ja järjestää hakemusmenettelyn, jossa on kaksi peräkkäistä vaihetta: 
            
            
               (a)kiinnostuksenilmaisu;
            
            
               (b)täydellinen hakemus.
            
            
               2.Kiinnostuksenilmaisuvaiheessa hanke-ehdotuksen tekijä toimittaa kuvauksen hankkeen keskeisistä ominaisuuksista asiaa koskevassa ehdotuspyynnössä asetettujen vaatimusten mukaisesti, mukaan luettuna kuvaus hankkeen tehokkuudesta, innovatiivisuusasteesta ja valmiusasteesta 11 artiklan 1 kohdan a, b ja c alakohdan mukaisesti. 
            
            
               3.Täydellisen hakemuksen jättövaiheessa hanke-ehdotuksen tekijä toimittaa hankkeesta yksityiskohtaisen kuvauksen ja kaikki liiteasiakirjat, mukaan luettuna tietämyksenjakosuunnitelma.
            
            
               4. 
                     Pienimuotoisiin hankkeisiin voidaan soveltaa yksinkertaistettua hakumenettelyä.
            
            
               11 artikla
                  Valintaperusteet 
            
            
               1.Hankkeet, joille myönnetään innovaatiorahaston tukea, valitaan seuraavilla perusteilla:
            
            
               (a)soveltuvin osin se, miten tehokkaasti hankkeella voidaan välttää kasvihuonekaasupäästöt, verrattuna direktiivin 2003/87/EY 10 a artiklan 2 kohdassa tarkoitettuihin vertailuarvoihin;
            
            
               (b)hankkeiden innovatiivisuusaste verrattuna nykytasoon;
            
            
               (c)hankkeen valmiusaste, jossa otetaan huomioon suunnittelu, liiketoimintamalli, rahoitusrakenne ja oikeudellinen rakenne sekä mahdollisuudet täyttää maksuedellytykset ennalta määritettynä ajanjaksona, joka saa olla enintään neljä vuotta myöntämispäätöksen jälkeen; 
            
            
               (d)tekninen potentiaali ja markkinamahdollisuudet, kun tavoitteena on laajamittainen käyttö tai toistaminen tai kustannusten säästäminen;
            
            
               (e)tehokkuus, joka määritetään vähentämällä hankkeen asiaankuuluvista kustannuksista hanke-ehdotuksen tekijän rahoitusosuus kyseisistä kustannuksista ja jakamalla erotus ennakoidulla kokonaismäärällä, joka kattaa kymmenen ensimmäisen toimintavuoden aikana vältettävät kasvihuonekaasupäästöt, tuotettavan tai varastoitavan energian tai varastoidun hiilidioksidin.
            
            
               2.Hankkeiden valinnassa voidaan myös käyttää täydentäviä perusteita, joilla pyritään saavuttamaan innovaatiorahaston tuen maantieteellisesti tasapainoinen jakautuminen.
            
         
         
            
               12 artikla
                  Valintamenettely 
            
            
               1.Täytäntöönpanoelin arvioi kiinnostuksenilmaisuvaiheessa saatujen hakemusten perusteella kunkin hankkeen tukikelpoisuuden direktiivin 2003/87/EY 10 a artiklan 8 kohdan mukaisesti. Sen jälkeen täytäntöönpanoelin valitsee tukikelpoiset hankkeet tämän artiklan 2 ja 3 kohdan mukaisesti. 
            
            
               2.Täytäntöönpanoelin laatii kiinnostuksenilmaisuvaiheessa saatujen hakemusten perusteella luettelon hankkeista, jotka täyttävät 11 artiklan 1 kohdan a, b ja c alakohdassa säädetyt valintaperusteet, ja pyytää kyseisten hanke-ehdotusten tekijöitä toimittamaan täydellisen hakemuksen.
            
            
               Jos täytäntöönpanoelin toteaa, että hanke täyttää 11 artiklan 1 kohdan a ja b alakohdassa säädetyt valintaperusteet muttei täytä 11 artiklan 1 kohdan c alakohdassa säädettyä perustetta, täytäntöönpanoelin arvioi, voiko hanke täyttää kaikki valintaperusteet, jos sitä kehitetään edelleen. Jos hankkeella on tällaista potentiaalia, täytäntöönpanoelin voi myöntää hankkeeseen hankekehitystukea tai, jos komissio hoitaa tätä tehtävää, ehdottaa komissiolle, että tämä myöntää hankkeeseen hankekehitystukea.
            
            
               3.Tämän artiklan 2 kohdan mukaisesti saatujen täydellisten hakemusten perusteella täytäntöönpanoelin arvioi hankkeet ja asettaa ne paremmuusjärjestykseen käyttämällä kaikkia 11 artiklassa säädettyjä valintaperusteita. Arvioidessaan hankkeita täytäntöönpanoelin vertaa niitä saman alan ja muiden alojen hankkeisiin ja laatii luettelon esivalituista hankkeista. 
            
            
               4.Edellä 3 kohdassa tarkoitettu esivalittujen hankkeiden luettelo ja tarvittaessa 2 kohdan toisessa alakohdassa tarkoitettu ehdotus toimitetaan komissiolle, ja ne sisältävät ainakin seuraavat tiedot:
            
            
                     
                        (a)vahvistus tukikelpoisuus- ja valintaperusteiden täyttymisestä;
                     
                     
                        (b)yksityiskohtaiset tiedot hankkeiden arvioinnista ja paremmuusjärjestyksestä;
                     
                     
                        (c)5 artiklassa tarkoitetut hankkeen kokonaiskustannukset ja asiaankuuluvat kustannukset euroina;
                     
                     
                        (d)innovaatiorahastosta pyydetyn tuen kokonaismäärä euroina, 
                     
                     
                        (e)vältettävien kasvihuonekaasupäästöjen ennakoitu määrä;
                     
                     
                        (f)tuotettavan tai varastoitavan energian ennakoitu määrä; 
                     
                     
                        (g)varastoitavan hiilidioksidin ennakoitu määrä;
                     
                     
                        (h)tiedot hanke-ehdotuksen tekijän innovaatiorahastosta pyytämän tuen oikeudellisesta muodosta.
                     
                     
                        5.Kuultuaan jäsenvaltioita 21 artiklan 2 kohdan mukaisesti komissio antaa tämän artiklan 4 kohdan mukaisesti toimitettujen tietojen perusteella myöntämispäätöksen, jossa vahvistetaan valittuihin hankkeisiin myönnettävä tuki, ja laatii tarvittaessa varallaololuettelon.
                     
                     
                        6.Pienimuotoisiin hankkeisiin voidaan soveltaa erityistä valintamenettelyä.
                     
                     
                        13 artikla
                           Hankekehitystuki
                     
                     
                        1.Kuultuaan jäsenvaltioita 21 artiklan 2 kohdan c alakohdan mukaisesti komissio vahvistaa innovaatiorahaston tuen enimmäismäärän, joka on käytettävissä hankekehitystukeen.
                     
                     
                        2.Komissio tai täytäntöönpanoelin myöntää hankekehitystuen 12 artiklan 2 kohdan mukaisesti avustuksen muodossa.
                     
                     
                        3.Hankekehitystuella voidaan rahoittaa seuraavia toimia:
                     
                     
                        (a)hankedokumentaation tai hankesuunnitelman osien parantaminen ja kehittäminen, jotta voidaan varmistaa hankkeen riittävä valmiusaste;
                     
                     
                        (b)hankkeen toteutettavuuden arviointi, tekniset ja taloudelliset tutkimukset mukaan luettuina;
                     
                     
                        (c)hankkeen rahoitusrakennetta ja oikeudellista rakennetta koskeva neuvonta;
                     
                     
                        (d)hanke-ehdotuksen tekijän valmiuksien kehittäminen.
                     
                     
                        4.Asiaankuuluvia kustannuksia ovat hankekehitystuen yhteydessä kaikki hankkeen kehittämiseen liittyvät kustannukset. Innovaatiorahastosta voidaan rahoittaa enintään 100 prosenttia asiaankuuluvista kustannuksista. 
                     
                     
                        III LUKU
                        ERITYISSÄÄNNÖKSET, JOITA SOVELLETAAN INNOVAATIORAHASTON MUIHIN TUKIMUOTOIHIN KUIN AVUSTUKSIIN
                     
                     
                        14 artikla
                           Innovaatiorahaston tuen antaminen rahoitusosuuksina unionin investointivälineen alaisiin rahoitusta yhdistäviin toimiin
                     
                     
                        1.Jos komissio päättää maksaa innovaatiorahaston tukea rahoitusosuuksina unionin investointivälineen alaisiin rahoitusta yhdistäviin toimiin, innovaatiorahaston tuki pannaan täytäntöön unionin investointitukivälineeseen sovellettavien sääntöjen mukaisesti. Hankkeiden tukikelpoisuus arvioidaan kuitenkin direktiivin 2003/87/EY 10 a artiklan 8 kohdan mukaisesti. 
                     
                     
                        2.Komissio antaa jäsenvaltioita kuultuaan päätöksen siitä, onko rahoitusosuus rahoitusta yhdistäviin toimiin tukea, jota ei tarvitse maksaa takaisin, tukea, joka on maksettava takaisin, vai kumpaakin, sekä ilmoittaa innovaatiorahaston tuen määrän, joka voidaan maksaa käyttämällä unionin investointitukivälinettä. 
                     
                     
                        15 artikla
                           Innovaatiorahaston tuen antaminen muussa varainhoitoasetuksen mukaisessa muodossa
                     
                     
                        1.Jos komissio päättää maksaa innovaatiorahaston tukea muussa varainhoitoasetuksen mukaisessa muodossa kuin avustuksina, se antaa jäsenvaltioita kuultuaan päätöksen, jossa ilmoitetaan innovaatiorahaston tuen määrä, joka voidaan maksaa kyseisessä muodossa, ja säännöt, joita sovelletaan tällaisen tuen hakemiseen, hankkeiden valintaan ja tuen maksamiseen.
                     
                     
                        2.Hankkeiden, jotka saavat tämän artiklan mukaista innovaatiorahaston tukea, on oltava unionin valtiontukisääntöjen mukaisia.
                     
                     
                  
               
               IV LUKU
               HALLINNOINTI 
            
            
               16 artikla
                  Innovaatiorahaston täytäntöönpano 
            
            
               1.Komissio panee innovaatiorahaston täytäntöön käyttämällä suoraa hallinnointia varainhoitoasetuksen 125–153 artiklan asiaankuuluvien säännösten mukaisesti tai välillistä hallinnointia varainhoitoasetuksen 62 artiklan 1 kohdan c alakohdassa tarkoitettujen elinten välityksellä.
            
            
               2.Innovaatiorahaston täytäntöönpanotoimista aiheutuneet kustannukset rahoitetaan innovaatiorahastosta, hallinto- ja hallinnointikustannukset mukaan luettuina. 
            
            
               17 artikla
                  Täytäntöönpanoelinten nimeäminen 
            
            
               1.Jos komissio päättää siirtää tiettyjä innovaatiorahaston täytäntöönpanoon liittyviä tehtäviä täytäntöönpanoelimelle, se antaa päätöksen tällaisen täytäntöönpanoelimen nimeämisestä.
            
            
               Komissio ja nimetty täytäntöönpanoelin tekevät sopimuksen erityisehdoista, joita täytäntöönpanoelimen on noudatettava suorittaessaan tehtäviään.
            
            
               2.Jos komissio panee innovaatiorahaston täytäntöön käyttämällä suoraa hallinnointia ja päättää siirtää tiettyjä täytäntöönpanotehtäviä täytäntöönpanoelimelle, komissio nimeää toimeenpanoviraston täytäntöönpanoelimeksi.
            
            
               3.Jos komissio panee innovaatiorahaston täytäntöön käyttämällä välillistä hallinnointia, se nimeää varainhoitoasetuksen 62 artiklan 1 kohdan c alakohdassa tarkoitetun elimen täytäntöönpanoelimeksi.
            
            
               4.Komissio hoitaa itse sellaiset innovaatiorahaston täytäntöönpanoon liittyvät tehtävät, joita ei siirretä täytäntöönpanoelimelle.
            
            
               18 artikla
                  Täytäntöönpanoelimen tehtävät
            
            
               Edellä olevan 17 artiklan 1 kohdan mukaisesti nimetylle täytäntöönpanoelimelle voidaan antaa tehtäväksi hallinnoida yleisesti ehdotuspyyntöjä, maksaa tukea innovaatiorahastosta ja seurata valittujen hankkeiden toteuttamista. Tätä varten täytäntöönpanoelimelle voidaan antaa seuraavat tehtävät:
            
            
               (a)ehdotuspyynnön järjestäminen;
            
         
         
            
               (b)hakumenettelyn järjestäminen, mukaan luettuina hakemusten kerääminen ja kaikkien liiteasiakirjojen analysointi;
            
            
               (c)hankkeiden valinnan järjestäminen, mukaan luettuina hankkeiden yleinen tai due diligence -arviointi ja paremmuusjärjestykseen asettaminen;
            
            
               (d)neuvojen antaminen komissiolle innovaatiorahastosta tuettavista hankkeista sekä varallaololuetteloon sisällytettävistä hankkeista;
            
            
               (e)hankekehitystuen myöntäminen tai antaminen;
            
            
               (f)avustussopimusten ja muiden sopimusten allekirjoittaminen innovaatiorahaston tuen muodosta riippuen;
            
            
               (g)rahoitusta saavia hankkeita koskevien sopimusasiakirjojen valmistelu ja hallinnointi;
            
            
               (h)rahoitusehtojen täyttymisen tarkistaminen ja innovaatiorahaston tulojen maksaminen hanke-ehdotusten tekijöille;
            
            
               (i)hankkeiden toteutuksen seuranta;
            
            
               (j)viestintä hanke-ehdotusten tekijöiden kanssa;
            
            
               (k)raportointi komissiolle, mukaan luettuna raportointi yleisistä suuntaviivoista innovaatiorahaston jatkokehittämistä varten;
            
            
               (l)tilinpäätösraportointi;
            
            
               (m)tiedotus-, viestintä- ja edistämistoimet, mukaan luettuina edistämisaineistojen tuottaminen, sekä innovaatiorahaston logon kehittäminen;
            
            
               (n)tietämyksen jaon hallinnointi;
            
            
               (o)jäsenvaltioiden tukeminen niiden pyrkimyksissä tehdä innovaatiorahastoa tunnetuksi ja pitää yhteyttä hanke-ehdotusten tekijöihin;
            
            
               (p)muut innovaatiorahaston täytäntöönpanoon liittyvät tehtävät.
            
            
               19 artikla
                  Erityissäännökset, joita sovelletaan suoralla hallinnoinnilla tapahtuvaan innovaatiorahaston täytäntöönpanoon 
            
            
               1.Jos komissio nimeää toimeenpanoviraston täytäntöönpanoelimeksi tämän asetuksen 17 artiklan 1 kohdan nojalla, kyseisessä komission päätöksessä otetaan huomioon neuvoston asetuksen (EY) N:o 58/2003
                  25
                3 artiklassa tarkoitetun kustannusvaikuttavuustutkimuksen tulos ja tämän asetuksen 17 artiklan 1 kohdan toisessa alakohdassa tarkoitettu sopimus tehdään asetuksen (EY) N:o 58/2003 mukaisesti valtuutuksen muodossa.
            
            
               2.Kun suoran hallinnoinnin yhteydessä maksettuja määriä peritään takaisin tämän asetuksen 7 ja 8 artiklan nojalla, takaisin perityt määrät ovat käyttötarkoitukseensa sidottuja tuloja varainhoitoasetuksen 21 artiklan mukaisesti, ja niitä käytetään innovaatiorahaston toimien rahoittamiseen.
            
            
               3.Kaikissa komission suorittamissa täytäntöönpanotehtävissä, toimeenpanoviraston välityksellä suoritettavat tehtävät mukaan luettuina, innovaatiorahaston tulot ovat varainhoitoasetuksen 21 artiklan 1 ja 5 kohdassa tarkoitettuja ulkoisia käyttötarkoitukseensa sidottuja tuloja. Käyttötarkoitukseensa sidotuilla tuloilla katetaan myös kaikki innovaatiorahaston täytäntöönpanoon liittyvät hallintokustannukset. Komissio voi käyttää enintään 5 prosenttia innovaatiorahaston määrärahoista hallinnointikustannusten kattamiseen.
            
            
               4.Hanke, joka on saanut innovaatiorahaston tukea, voi saada rahoitusta myös muista unionin ohjelmista, yhteistyössä hallinnoitavat rahastot mukaan luettuina, edellyttäen, että rahoitusosuuksilla ei kateta samoja kustannuksia. Kumulatiivisen rahoituksen määrä ei saa olla suurempi kuin hankkeen tukikelpoisten kustannusten kokonaismäärä, ja unionin eri ohjelmista myönnetty tuki voidaan laskea määräsuhteessa. 
            
         
         
            
               20 artikla
                  Innovaatiorahaston tulojen hallinnointi
            
            
               1.Komissio varmistaa, että innovaatiorahastolle tarkoitetut päästöoikeudet huutokaupataan direktiivin 2003/87/EY 10 artiklan 4 kohdassa säädettyjen periaatteiden ja sääntöjen mukaisesti, ja hallinnoi innovaatiorahaston tuloja direktiivin 2003/87/EY tavoitteiden mukaisesti.
            
            
               2.Komissio varmistaa, että 1 kohdassa tarkoitetut tulot siirretään täytäntöönpanoelimelle oikea-aikaisesti täytäntöönpanotoimiin liittyvien kustannusten ja rahoitusta saaville hankkeille suoritettavien maksujen rahoittamiseksi.
            
            
               3.Komissio voi siirtää päästöoikeuksien rahaksi muuntamisen ja innovaatiorahaston tulojen hallinnoinnin Euroopan investointipankille, jäljempänä ’EIP’. Jos siirto tapahtuu, komissio ja EIP tekevät sopimuksen erityisehdoista, joita EIP noudattaa suorittaessaan innovaatiorahaston tulojen hallinnointiin liittyviä tehtäviään.
            
            
               4.Jollei direktiivin 2003/87/EY säännöksistä muuta johdu, innovaatiorahaston tulot, jotka jäävät jäljelle tuettujen hankkeiden tukikelpoisuuskauden päättyessä, käytetään sellaisten uusien hankkeiden tukemiseen, jotka täyttävät direktiivin 2003/87/EY 10 a artiklan 8 kohdassa säädetyt tukikelpoisuusperusteet, kunnes kaikki tulot on käytetty innovaatiorahaston tavoitteiden saavuttamiseen. Tällaiset uudet hankkeet valitaan uusien ehdotuspyyntöjen perusteella 9 artiklan mukaisesti tai niitä tuetaan 14 tai 15 artiklan mukaisesti.
            
            
               21 artikla
                  Jäsenvaltioiden rooli
            
            
               1.Pannessaan innovaatiorahastoa täytäntöön komissio kuulee jäsenvaltioita ja saa niiltä apua. 
            
            
               2.Jäsenvaltioita kuullaan seuraavista seikoista:
            
            
               (a)esivalittujen hankkeiden luettelo, varallaololuettelo mukaan luettuna, ja luettelo hankkeista, joille ehdotetaan hankekehitystukea 12 artiklan 2 kohdan mukaisesti, ennen tuen myöntämistä;
            
            
               (b)9 artiklan 1 kohdassa, 14 artiklan 2 kohdassa ja 15 artiklan 1 kohdassa tarkoitettujen komission päätösten luonnokset;
            
            
               (c)innovaatiorahaston tuen enimmäismäärä, joka annetaan käytettäväksi hankekehitystukeen.
                     
            
            
               3.Jäsenvaltioiden on komission pyynnöstä neuvottava ja avustettava tätä seuraavissa kysymyksissä:
            
            
               (a)innovaatiorahaston yleisten suuntaviivojen vahvistaminen;
            
            
               (b)puuttuminen hankkeiden toteutuksessa esiintyviin tai esiin tuleviin ongelmiin;
            
            
               (c)hankkeiden toteuttamiseen liittyvien muiden kysymysten käsittely.
            
            
               4.Komissio raportoi jäsenvaltioille tämän asetuksen täytäntöönpanon edistymisestä, erityisesti 12 artiklan 5 kohdassa tarkoitettujen myöntämispäätösten täytäntöönpanosta.
            
            
               22 artikla
                  Sidosryhmien rooli 
            
            
               Komissio voi ottaa sidosryhmät mukaan innovaatiorahaston täytäntöönpanoa koskeviin keskusteluihin, 21 artiklan 3 kohdassa luetellut kysymykset mukaan luettuina. 
            
            
               V LUKU
               SEURANTA, RAPORTOINTI JA ARVIOINTI 
            
            
               23 artikla
                  Seuranta ja raportointi 
            
         
         
            
               1.Täytäntöönpanoelin seuraa innovaatiorahaston toimintaa, rahastosta maksetun tuen määrät mukaan luettuina. 
            
            
               2.Sen varmistamiseksi, että 1 kohdassa tarkoitetut tiedot ja tulokset kerätään tehokkaasti, tuloksellisesti ja oikea-aikaisesti, hanke-ehdotusten tekijöille voidaan asettaa oikeasuhteisia raportointivaatimuksia. Hanke-ehdotusten tekijöiden laatimissa raporteissa on oltava tiedot 27 artiklan mukaisesti toteutetuista tietämyksenjakotoimista.
            
            
               3.Täytäntöönpanoelin raportoi komissiolle säännöllisesti tehtäviensä suorittamisesta.
            
            
               4.Täytäntöönpanoelin raportoi komissiolle tuen maksamisen koko syklistä ja erityisesti ehdotuspyyntöjen järjestämisestä ja sopimusten allekirjoittamisesta hanke-ehdotusten tekijöiden kanssa.
            
            
               5.Kun ehdotuspyyntö on saatettu päätökseen, komissio raportoi sen täytäntöönpanosta jäsenvaltioille.
            
            
               6.Komissio raportoi vuosittain neuvostolle ja Euroopan parlamentille edistymisestä innovaatiorahaston täytäntöönpanossa.
            
            
               7.Muiden täytäntöönpanoelinten kuin toimeenpanovirastojen sekä sellaisten yhteisöjen, joille on siirretty innovaatiorahaston tulojen hallinnointi 20 artiklan 3 kohdan nojalla, on toimitettava komissiolle seuraavat tiedot:
            
            
               (a)viimeistään 15 päivänä helmikuuta tarkastamattomat tilinpäätöslaskelmat, jotka kattavat tammikuun 1 päivän ja joulukuun 31 päivän välisen ajan, kyseisille täytäntöönpanoelimille ja yhteisöille siirrettyjen toimien osalta;
            
            
               (b)viimeistään 15 päivänä sen vuoden maaliskuuta, jona tarkastamattomat tilinpäätöslaskelmat toimitetaan, edellisen tilikauden tarkastetut tilinpäätöslaskelmat, jotka kattavat tammikuun 1 päivän ja joulukuun 31 päivän välisen ajan, kyseisille täytäntöönpanoelimille ja yhteisöille siirrettyjen toimien osalta.
            
            
               Komissio laatii innovaatiorahaston vuotuisen tilinpäätöksen kullekin tilikaudelle, joka kattaa tammikuun 1 päivän ja joulukuun 31 päivän välisen ajan, ensimmäisen alakohdan mukaisesti toimitettujen tilinpäätöslaskelmien perusteella. Tilinpäätökselle tehdään riippumaton ulkoinen tarkastus.
            
            
               Tässä kohdassa säädetyt tilinpäätöslaskelmat ja tilinpäätökset on laadittava varainhoitoasetuksen 80 artiklassa tarkoitettujen kirjanpitosääntöjen mukaisesti.
            
            
               24 artikla
                  Arviointi
            
            
               1.Komissio tekee vuonna 2025 ja sen jälkeen viiden vuoden välein arvioinnin innovaatiorahaston toiminnasta. Arvioinnissa keskitytään arvioimaan innovaatiorahaston ja muiden asiaankuuluvien unionin ohjelmien välisiä synergioita sekä innovaatiorahaston tuen maksamismenettelyä rajoittumatta kuitenkaan niiden arviointiin.
            
            
               2.Tarvittaessa komissio tekee tämän artiklan 1 kohdassa tarkoitettujen arviointien tulosten perusteella ehdotuksia sen varmistamiseksi, että innovaatiorahasto edistyy direktiivissä 2003/87/EY ja tämän asetuksen 3 artiklassa säädettyjen tavoitteiden saavuttamisessa.
            
            
               3.Komissio tekee loppuarvioinnin innovaatiorahaston toiminnasta innovaatiorahaston täytäntöönpanon päätyttyä, kuitenkin viimeistään vuonna 2035.
            
            
               4.Komissio asettaa 1, 2 ja 3 kohdan mukaisten arviointien tulokset julkisesti saataville.
            
            
               VI LUKU
               TARKASTUKSET, JULKISUUS JA TIETÄMYKSEN JAKAMINEN
            
            
               25 artikla
                  Tarkastukset
            
            
               1.Innovaatiorahaston tuen käyttöä koskevat tarkastukset, joita tekevät riippumattomat ulkoiset tarkastajat, muut kuin unionin toimielinten tai elinten valtuuttamat tarkastajat mukaan luettuina, muodostavat yleisen varmuuden perustan 26 artiklan mukaisesti.
            
            
               2.Innovaatiorahastosta tukea saavien henkilöiden tai yhteisöjen on annettava kirjallinen suostumuksensa tarvittavien valtuuksien myöntämiseen varainhoitoasetuksen 129 artiklan mukaisesti. 
            
         
         
            
               26 artikla
                  Tarkastusten vastavuoroinen hyödyntäminen
            
            
               Rajoittamatta olemassa olevia mahdollisuuksia suorittaa lisätarkastuksia silloin, kun riippumaton tarkastaja on tarkastanut unionin rahoitusosuuden käyttöä koskevat tilinpäätöslaskelmat ja -kertomukset kansainvälisesti hyväksyttyjen tarkastusstandardien mukaisesti ja tarkastus tarjoaa kohtuullisen varmuuden, kyseinen tarkastus muodostaa yleisen varmuuden perustan, mistä voidaan tarvittaessa säätää tarkemmin alakohtaisissa säännöissä edellyttäen, että tarkastajan riippumattomuudesta ja pätevyydestä on olemassa riittävästi näyttöä. Riippumattoman tarkastajan kertomus ja siihen liittyvät tarkastusasiakirjat annetaan pyynnöstä Euroopan parlamentin, komission, tilintarkastustuomioistuimen ja jäsenvaltioiden tarkastusviranomaisten käyttöön.
            
            
               27 artikla
                  Viestintä, tietämyksen jakaminen ja julkisuus
            
            
               1.Hanke-ehdotusten tekijöiden on ennakoivasti ja järjestelmällisesti julkaistava verkkosivustoillaan tietoja tämän asetuksen nojalla tuetuista hankkeista. Tietoihin on sisällyttävä nimenomainen viittaus innovaatiorahastosta saatuun tukeen.
            
            
               2.Hanke-ehdotusten tekijöiden on varmistettava, että innovaatiorahaston tuesta annetaan johdonmukaista, olennaista ja kohdennettua tietoa eri kohderyhmille, tiedotusvälineet ja suuri yleisö mukaan luettuina.
            
            
               3.Innovaatiorahaston logoa tai muuta sopimusasiakirjoissa vaadittua tunnetuksi tekemiseen tarkoitettua aineistoa on käytettävä kaikissa viestintä- ja tietämyksenjakotoimissa, ja sen on oltava näkyvästi esillä mainostauluilla strategisesti merkittävissä paikoissa.
            
            
               4.Hanke-ehdotusten tekijöiden on annettava yksityiskohtaiset tiedot tämän artiklan 1 ja 2 kohdan mukaisesti suunnitelluista toimista 10 artiklan 3 kohdan mukaisesti toimitetuissa tietämyksenjakosuunnitelmissa. 
            
            
               5.Täytäntöönpanoelin toteuttaa innovaatiorahaston tukeen ja tuloksiin liittyviä tiedotus-, viestintä- ja edistämistoimia. Täytäntöönpanoelin järjestää myös erityisiä seminaareja, työpajoja tai tarvittaessa muun tyyppisiä toimia, joilla helpotetaan kokemusten, tietämyksen ja parhaiden käytäntöjen vaihtoa hankkeiden suunnittelusta, valmistelusta ja toteutuksesta sekä hankekehitystukena hankkeisiin myönnetyn rahoituksen tuloksellisuudesta. 
            
            
               VII LUKU
               LOPPUSÄÄNNÖKSET
            
            
               28 artikla
                  Voimaantulo 
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 26.2.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta (EUVL L 275, 25.10.2003, s. 32). 
               
               
                  
                     (2)
                  
                        Kaikista näistä annetaan esimerkkejä perustelujen lopussa olevassa taulukossa 1.
               
               
                  
                     (3)
                  
                        COM(2015) 80, komission tiedonanto ”Joustavaa energiaunionia ja tulevaisuuteen suuntautuvaa ilmastonmuutospolitiikkaa koskeva puitestrategia”.
               
               
                  
                     (4)
                  
                        COM(2017) 479, komission tiedonanto ”Investoimme älykkääseen, innovatiiviseen ja kestävään teollisuuteen – Uudistettu EU:n teollisuuspoliittinen strategia”.
               
               
                  
                     (5)
                  
                        Viite lisätään myöhemmin.
               
               
                  
                     (6)
                  
                        COM(2015) 6317, komission tiedonanto ”Towards an Integrated Strategic Energy Technology (SET) Plan: Accelerating the European Energy System Transformation”.
               
               
                  
                     (7)
                  
                        Fraunhofer ISI, Ecofys (2018), ”Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage”.
               
               
                  
                     (8)
                  
                        Kesäkuun 6. päivänä 2018 annettu komission ehdotus Euroopan parlamentin ja neuvoston asetukseksi InvestEU-ohjelman perustamisesta (COM(2018) 439 final), joka on saatavilla osoitteessa 
                  https://eur-lex.europa.eu/legal-content/FI/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Komission päätös (EU) 2017/2172 päätöksen 2010/670/EU muuttamisesta niiden tulojen käytön osalta, joita ei käytetä maksuihin ensimmäisellä ehdotuspyyntökierroksella (EUVL L 306, 22.11.2017, s. 24).
               
               
                  
                     (10)
                  
                        ICF (2017) 
                  NER 300 Lessons Learnt Summary report
                   
               
               
                  
                     (11)
                  
                        
                  
                  Syyskuun 5 päivänä 2018 annettu erityiskertomus nro 24/2018: ”Hiilidioksidin talteenoton ja varastoinnin sekä innovatiivisten uusiutuvien energialähteiden kaupallisen mittakaavan demonstrointi EU:ssa: kuluneella vuosikymmenellä ei ole saavutettu suunniteltua edistymistä”, joka on saatavissa tilintarkastustuomioistuimen verkkosivustolla osoitteessa 
                  https://www.eca.europa.eu/Lists/ECADocuments/SR18_24/SR_CCS_FI.pdf
               
               
                  
                     (12)
                  
                        Alakohtaiset työpajat ja päätöskonferenssi (2017) “
                  Finance for innovation: Towards the ETS Innovation Fund
                  ”.
               
               
                  
                     (13)
                  
                        CE Delft (2018) 
                  Report on the online public consultation on the establishment of the Innovation Fund
                   and 
                  https://ec.europa.eu/clima/consultations/public-consultation-establishment-innovation-fund_en
                   
               
               
                  
                     (14)
                  
                        Ecofys (2018) 
                  Market testing for low-carbon innovation support to energy intensive industry and to power generation
               
               
                  
                     (15)
                  
                        
                  Innovaatiorahaston asiantuntijaryhmä
               
               
                  
                     (16)
                  
                        Euroopan parlamentin, Euroopan unionin neuvoston ja Euroopan komission välinen toimielinten sopimus paremmasta lainsäädännöstä (EUVL L 123, 12.5.2016, s. 1–14).
               
               
                  
                     (17)
                  
                        
                  
                     Syyskuun 5 päivänä 2018 annettu erityiskertomus nro 24/2018: ”Hiilidioksidin talteenoton ja varastoinnin sekä innovatiivisten uusiutuvien energialähteiden kaupallisen mittakaavan demonstrointi EU:ssa: kuluneella vuosikymmenellä ei ole saavutettu suunniteltua edistymistä”, joka on saatavissa tilintarkastustuomioistuimen verkkosivustolla osoitteessa
                  
                   
                  https://www.eca.europa.eu/Lists/ECADocuments/SR18_24/SR_CCS_FI.pdf
                    
               
               
                  
                     (18)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
               
               
                  
                     (19)
                  
                        Tukikelpoisiin hankkeisiin voi kuulua sekä prosessi- että tuoteinnovaatioita, joissa runsaasti kasvihuonekaasupäästöjä tuottavat tuotteet pyritään korvaamaan muilla tuotteilla.
               
               
                  
                     (20)
                  
                        EUVL L 275, 25.10.2003, s. 32. 
               
               
                  
                     (21)
                  
                        Komission päätös 2010/670/EU, annettu 3 päivänä marraskuuta 2010, sellaisten kaupallisten demonstrointihankkeiden, joiden tavoitteena on ympäristön kannalta turvallinen hiilidioksidin talteenotto ja geologinen varastointi, ja innovatiivisia uusiutuviin energialähteisiin liittyviä teknologioita käsittelevien demonstrointihankkeiden rahoittamista koskevista perusteista ja toimenpiteistä Euroopan parlamentin ja neuvoston direktiivillä 2003/87/EY perustetun yhteisön kasvihuonekaasujen päästöoikeuksien kaupan järjestelmän yhteydessä (EUVL L 290, 6.11.2010, s. 39).
               
               
                  
                     (22)
                  
                        
                  
                     Syyskuun 5 päivänä 2018 annettu erityiskertomus nro 24/2018: ”Hiilidioksidin talteenoton ja varastoinnin sekä innovatiivisten uusiutuvien energialähteiden kaupallisen mittakaavan demonstrointi EU:ssa: kuluneella vuosikymmenellä ei ole saavutettu suunniteltua edistymistä”
                  
                  , joka on saatavissa tilintarkastustuomioistuimen verkkosivustolla osoitteessa 
                  https://www.eca.europa.eu/Lists/ECADocuments/SR18_24/SR_CCS_FI.pdf
                    
               
               
                  
                     (23)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
               
               
                  
                     (24)
                  
                        Komission asetus (EU) N:o 1031/2010, annettu 12 päivänä marraskuuta 2010, kasvihuonekaasujen päästöoikeuksien kaupan järjestelmän toteuttamisesta yhteisössä annetun Euroopan parlamentin ja neuvoston direktiivin 2003/87/EY mukaisen kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista (EUVL L 302, 18.11.2010, s. 1).
               
               
                  
                     (25)
                  
                        Neuvoston asetus (EY) N:o 58/2003, annettu 19 päivänä joulukuuta 2002, tiettyjä yhteisön ohjelmien hallinnointitehtäviä hoitavien toimeenpanovirastojen asemasta (EYVL L 11, 16.1.2003, s. 1).